PRAHA 15. júla (SITA) - Na potrebe hľadania ciest ako zabrániť jazykovému vzďaľovaniu sa najmladších generácii sa dnes zhodli český premiér Jiří Paroubek a slovenský premiér Róbert Fico. Fico sa dnes stretol s Paroubkom v Prahe na zámku v Kolodějích. Ide o Ficovu prvú oficiálnu návštevu vo funkcii premiéra. Ako uviedol Fico pre novinármi, ministri kultúry oboch krajín budú mať za úlohu zabezpečiť výmenu televíznych programov medzi našimi krajinami. Potrebu jazykového vzdelávania detí zdôvodnil Fico na príklade svojho 12 - ročného syna, ktorý sa ho pri sledovaní českých filmov pýta na niektoré významy slov.
Paroubek vyjadril záujem oboch partnerov, aby sa Česká republika a Slovenská republika spoločne vrátili na trhy, ktoré kedysi využívalo jednotné Československo. Ide napríklad o Indiu, Brazília, Egypt, Čínu, Argentínu, či Rusko. Obe krajiny sa budú spoločne snažiť získať turistov z Číny a Japonska. Paroubek upozornil Fica, že môže očakávať útoky pravicových médií. "To čo zatiaľ zažíva je len selanka". Paroubek tiež vyjadril záujem, aby slovenskí študenti študujúci v Česku tam zostali aj pracovať, pretože ide o vynikajúcich študentov, z ktorých budú aj vynikajúci pracovníci.
Český premiér ďalej povedal, že chce pomôcť novej slovenskej vláde, čo najskôr sa etablovať v Európe aj v Európskej únii. "Až po 100 dňoch bude možné hodnotiť činy Slovenskej vlády. Povedal som to aj zástupcom strany európskych socialistov," dodal Paroubek. Podľa neho na spoločných slovensko-českých vzťahoch neexistuje žiaden tieň a verí v ich ďalšie zlepšovanie. Fica uviedol, že jeho návšteva je dôkazom nadštandardných vzťahov medzi Slovenskom a Českou republikou.
Agentúra SITA vydá k správe aj zvukovú správu
pc;rp;pr